Flemming Hansen (KF), 2000-04-27:
Det Konservative Folkeparti finder det nødvendigt, at der gennemføres en omlægning af bilbeskatningen.
Lader man stå til, vil det føre til højere skatter.
Det kan vi ikke acceptere.
Vi siger fuldt stop for højere beskatning af bilister, uanset om det drejer sig om registreringsafgift, benzinafgift, grøn ejerafgift eller firmabilbeskatningen, hvor vanviddets grænse ikke alene er nået, men også overskredet.
Inden vi ser på, hvor vi bør bevæge os hen, kan vi gøre status over, hvor vi befinder os i dag.
Den socialdemokratisk ledede regering har på bare 7 år lagt ekstra 50 pct.s afgift på benzinen og har også på andre områder øget indtægterne fra de danske bilejere voldsomt.
Selv når der er taget højde for indkomstudviklingen, er det offentliges indtægter fra beskatningen af bilerne i dag 25 pct. højere, end de var ved regeringens tiltrædelse i 1993.
De høje afgifter hindrer en del af befolkningen, nemlig de mindst velstillede familier, i overhovedet at eje en bil endsige købe en moderne, miljøvenlig og trafiksikker bil.
Danskerne skal arbejde langt mere end kollegerne i det øvrige Europa for at få råd til en bil.
En dansk LO-arbejder skal bruge 23 månedslønninger for at købe en middelstor ny bil.
I det øvrige EU er det typisk kun 15 månedslønninger, der skal til.
Danmark hører trods velstand til blandt de lande i Europa, der har færrest biler pr. indbygger.
Vi har én bil
pr. tre indbyggere mod én bil pr. to indbyggere i lande som Frankrig, Tyskland og Italien
Uanset stigende velstand vokser andelen af biler, der er meget gamle, altså 10 år eller mere.
I 1980 var en ud af fem biler mere end 10 år gamle.
I dag er tallet steget til to ud af fem.
Der er to sikre tabere, når en bilpark som den danske får en større og større andel af gamle biler: det er miljøet, og det er sikkerheden.
Historien om staten og bilismen er en historie om beskatning.
Jeg vil af tidsmæssige grunde ikke gå nærmere ind
Målet for Det Konservative Folkeparti er en omlægning af registreringsafgiften for at bane vej for en yngre og mere sikker bilpark.
Fra 1980 er andelen af biler ældre end 10 år
næsten fordoblet, fra godt 20 pct. til 40 pct. Konsekvensen af en langsom udskiftning af bilparken er, at man ikke tidligt nok får glæde af den hastigt stigende teknologiske udvikling, som skaber mere sikre og mere miljøvenlige biler.
Midlerne til at nå disse mål ligger i at udnytte tre effekter: Teknologieffekten, miljøeffekten og sikkerhedseffekten.
Det Konservative Folkeparti foreslår derfor en ny model
for registreringsafgiften.
Modellen er inspireret af den norske model, men med en ændring i form af brændstofsnorm, så den i endnu højere grad kan styrke indførelsen af fornuftige biler.
Modellen er opbygget således, at registreringsafgiften bestemmes af tre objektive kriterier: Bilens egenvægt, bilens motorstørrelse og brændstofnormen.
Med denne model opnår vi følgende fordele: Miljø- og sikkerhedsudstyret, der forøger bilens værdi, udløser ikke den nuværende voldsomme beskatning.
Kriterierne fremgår af bilernes typegodkendelse, så de er enkle at bruge og kontrollere.
Tendensen til ens bilpriser før skat i Europa og derfor høje bilpriser i Danmark gribes i opløbet.
Dette er modellens principper.
Vi har lagt dem frem til åben diskussion, vi har endda lagt dem ud på Internettet, så alle, der skulle have lyst og som interesserer sig for dem, kan se på dem.
Konkret er det vores opfattelse, at satserne skal sænkes, således at en ny bil i gennemsnit skal have lettet afgiften med 15 pct.
Nogle biler får lettet beskatningen mere end andre, men alle får lempet beskatningen.
En middelstor bil, der i dag koster 210.000 kr., skal have beskatningen lempet, så den falder i pris til omkring 190.000 kr. Der skal endvidere være en overgangsordning af tilpas længde, så utilsigtede virkninger på brugtvognsmarkedet undgås. Det Konservative Folkeparti er indstillet på at støtte det forslag til vedtagelse, som bl.a. CD har lagt frem.
Det forudsætter vi også, idet vi forudsætter, at salget af biler i Danmark vil stige så meget, at det også bliver provenuneutralt, men for den enkelte bilejer vil der være tale om et fald på omkring 15 pct. med vores model.